स्तोत्र 48
एक गीत. कोराह के पुत्रों की एक स्तोत्र रचना.
1 महान हैं याहवेह, हमारे परमेश्वर के नगर में,
उनके पवित्र पर्वत में, सर्वोच्च वंदना और प्रशंसा के योग्य.
2 मनोहर हैं इसके शिखर,
जिसमें समस्त पृथ्वी आनन्दमग्न है,
ज़ियोन पर्वत उत्तर के उच्च पर्वत ज़ेफोन के समान है,
जो राजाधिराज का नगर है.
3 इसके राजमहलों में परमेश्वर निवास करते हैं;
उन्होंने स्वयं को इसका गढ़ प्रमाणित कर दिया है.
4 जब राजाओं ने अपनी सेनाएं संयुक्त की,
जब उन्होंने इस पर आक्रमण किया,
5 तब वे इसे देख चकित रह गए;
वे भयभीत हो भाग खड़े हुए.
6 भय के कारण उन्हें वहां ऐसी कंपकंपी होने लगी,
जैसी प्रसव पीड़ा में प्रसूता को होती है.
7 आपने उनका ऐसा विध्वंस किया,
जैसे तरशीश के जलयानों का पूर्वी हवा के कारण हुआ था.
8 जैसा हमने सुना था,
और जैसा हमने देखा है
सर्वशक्तिमान याहवेह के नगर में,
हमारे परमेश्वर के नगर में:
परमेश्वर उसे सर्वदा महिमा
प्रदान करेंगे.
9 परमेश्वर, आपके मंदिर में,
हमने आपके करुणा-प्रेम पर चिंतन किया है.
10 जैसी आपकी महिमा है,
वैसी ही आपकी स्तुति-प्रशंसा भी पृथ्वी के छोर तक पहुंच रही है;
आपका दायां हाथ धार्मिकता से भरा है.
11 ज़ियोन पर्वत उल्‍लसित है,
यहूदाह प्रदेश के नगर आपके निष्पक्ष
न्याय के कारण हर्षित हो रहे हैं.
12 ज़ियोन की परिक्रमा करते हुए,
उसके स्तंभों की गणना करो.
13 उसकी शहरपनाह पर दृष्टि लगाओ,
उसके महलों का भ्रमण करो,
कि तत्पश्चात तुम अगली पीढ़ी
को इनके विषय में बता सको.
14 यही हैं वह परमेश्वर, जो युगानुयुग के लिए हमारे परमेश्वर हैं;
वही अंत तक हमारी अगुवाई करते रहेंगे.