स्तोत्र 24
दावीद की रचना. एक स्तोत्र.
1 पृथ्वी और पृथ्वी में जो कुछ भी है, सभी कुछ याहवेह का ही है.
संसार और वे सभी, जो इसमें निवास करते हैं, उन्हीं के हैं;
2 क्योंकि उन्हीं ने महासागर पर इसकी नींव रखी
तथा जलप्रवाहों पर इसे स्थिर किया.
3 कौन चढ़ सकेगा याहवेह के पर्वत पर?
कौन खड़ा रह सकेगा उनके पवित्र स्थान में?
4 वही, जिसके हाथ निर्मल और हृदय शुद्ध है,
जो मूर्तियों पर भरोसा नही रखता,
जो झूठी शपथ नहीं करता.
5 उस पर याहवेह की आशीष स्थायी रहेगी.
परमेश्वर, उसका छुड़ाने वाला, उसे धर्मी घोषित करेंगे.
6 यही है वह पीढ़ी, जो याहवेह की कृपादृष्टि खोजने वाली,
जो आपके दर्शन की अभिलाषी है, हे याकोब के परमेश्वर!
7 प्रवेश द्वारो, ऊंचे करो अपने मस्तक;
प्राचीन किवाड़ो, ऊंचे हो जाओ,
कि महातेजस्वी महाराज प्रवेश कर सकें.
8 यह महातेजस्वी राजा हैं कौन?
याहवेह, तेजी और समर्थ,
याहवेह, युद्ध में पराक्रमी.
9 प्रवेश द्वारों, ऊंचा करो अपने मस्तक;
प्राचीन किवाड़ों, ऊंचे हो जाओ,
कि महातेजस्वी महाराज प्रवेश कर सकें.
10 यह महातेजस्वी राजा कौन है?
सर्वशक्तिमान याहवेह!
वही हैं महातेजस्वी महाराजा.